Document ID: 32011R0590

РЕГЛАМЕНТ ЗА ИЗПЪЛНЕНИЕ (ЕС) № 590/2011 НА КОМИСИЯТА
от 20 юни 2011 година
за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 834/2007 на Съвета от 28 юни 2007 година относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграф 2 и член 38, буква г) от него,
като има предвид, че:
(1)
С Регламент (ЕО) № 1235/2008 на Комисията (2) беше определен сравнително кратък срок на контролните и надзорните органи да изпратят заявленията си за признаване за целите на съответствието съгласно член 32 от Регламент (ЕО) № 834/2007. При условие че досега не са били прилагани пряко правилата на Съюза относно биологичното производство и етикетирането на биологични продукти извън територията на Съюза, следва да се предостави повече време на контролните и надзорните органи, желаещи да заявят включване в списъка за целите на съответствието.
(2)
В съответствие с член 33, параграф 2 от Регламент (ЕО) № 834/2007, приложение III към Регламент (ЕО) № 1235/2008 съдържа списък на трети държави, чиято система на производство и мерки за контрол на биологичното производство на селскостопански продукти са признати за равностойни на посочените в Регламент (ЕО) № 834/2007. Предвид получените от Комисията ново заявление и нова информация от трети държави след последното публикуване на списъка, някои изменения следва да се вземат предвид и списъкът следва да бъде съответно актуализиран.
(3)
Някои селскостопански продукти, внасяни от Канада, понастоящем се търгуват в Съюза по силата на преходните разпоредби, предвидени в член 19 от Регламент (ЕО) № 1235/2008. Канада подаде молба до Комисията за включване в списъка, предвиден в приложение III към същия регламент. Канада предостави информацията, изисквана по силата на членове 7 и 8 от същия регламент. Разглеждането на тази информация и последващото ѝ обсъждане с канадските власти доведоха до заключението, че в тази държава правилата, регулиращи производството и инспекциите на селскостопански продукти, са равностойни на посочените в Регламент (ЕО) № 834/2007. Както е предвидено в член 33, параграф 2 от Регламент (ЕО) № 834/2007, Комисията извърши проверка на място на правилата за производство и мерките за контрол, които се прилагат понастоящем в Канада.
(4)
Властите на Коста Рика, Индия, Израел, Япония и Тунис поискаха от Комисията да включи нови органи за контрол и сертифициране и предоставиха на Комисията необходимите гаранции, че тези органи отговарят на предварителните условия, посочени в член 8, параграф 2 от Регламент (ЕО) № 1235/2008.
(5)
Срокът, до който Коста Рика и Нова Зеландия са част от списъка, предвиден в приложение III към Регламент (ЕО) № 1235/2008, изтича на 30 юни 2011 г. С оглед осигуряване на непрекъснатост в търговския обмен е необходимо да се удължи този срок за Коста Рика и Нова Зеландия. Предвид практиката до момента срокът следва да се удължи за неограничен период.
(6)
Нова Зеландия представи изменения от редакторски характер на съответните параметри, посочени в приложение III към Регламент (ЕО) № 1235/2008, след неотдавнашното сливане на Министерството на селското стопанство и горите и Органа за безопасност на храните на Нова Зеландия.
(7)
Следователно Регламент (ЕО) № 1235/2008 следва да бъде съответно изменен.
(8)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1235/2008 се изменя, както следва:
(1)
В член 4 датата „31 октомври 2011 г.“ се заменя с датата „31 октомври 2014 г.“
(2)
Приложение III се изменя в съответствие с приложението към настоящия регламент.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 юни 2011 година.

Labels: 3
17
6